CELEX: C2005/155/58
Language: el
Date: 2005-06-25 00:00:00
Title: Υπόθεση Τ-178/05: Προσφυγή της Ηνωμένου Βασιλείου της Μεγάλης Βρετανίας και της Βορείου Ιρλανδίας κατά της Επιτροπής των Ευρωπαϊκών Κοινοτήτων, που ασκήθηκε στις 5 Μαΐου 2005

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/30
            
         Προσφυγή της Ηνωμένου Βασιλείου της Μεγάλης Βρετανίας και της Βορείου Ιρλανδίας κατά της Επιτροπής των Ευρωπαϊκών Κοινοτήτων, που ασκήθηκε στις 5 Μαΐου 2005
   (Υπόθεση Τ-178/05)
   (2005/C 155/58)
   Γλώσσα διαδικασίας: η αγγλική
   Το Ηνωμένο Βασίλειο της Μεγάλης Βρετανίας και της Βορείου Ιρλανδίας, εκπροσωπούμενο από τον C. Jackson και τον M. Hoskins, barrister, άσκησε στις 5 Μαΐου 2005 προσφυγή κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   Το προσφεύγον ζητεί από το Δικαστήριο:
   
               —
            
            
               να ενώσει την παρούσα προσφυγή με την προσφυγή που άσκησε στις 11 Απριλίου 2005 δυνάμει του άρθρου 230 ΕΚ, με αντικείμενο την ακύρωση της αρνήσεως της Επιτροπής να εγκρίνει το τροποποιημένο εθνικό σχέδιο κατανομής (ΕΣΚ) που περιλαμβανόταν στο από 1ης Φεβρουαρίου 2005 έγγραφο της Επιτροπής·
            
         
               —
            
            
               να ακυρώσει την απόφαση C(2005)1081 τελικό της Επιτροπής, της 12ης Απριλίου 2005, περί της προτεινόμενης τροποποιήσεως του ΕΣΚ για την κατανομή δικαιωμάτων εκπομπής αερίων θερμοκηπίου, το οποίο υπέβαλε το Ηνωμένο Βασίλειο σύμφωνα με την οδηγία 2003/87/EΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Το Ηνωμένο Βασίλειο κοινοποίησε στην Επιτροπή στις 30 Απριλίου 2004 προσωρινό εθνικό σχέδιο κατανομής σύμφωνα με την οδηγία 2003/87/EΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1).
   Στις 7 Ιουλίου 2004 η Επιτροπή εξέδωσε, σύμφωνα με το άρθρο 9, παράγραφος 3, της οδηγίας, την απόφαση C(2004)2515/4 τελικό, περί του υποβληθέντος από το Ηνωμένο Βασίλειο ΕΣΚ.
   Μετά την ολοκλήρωση των προσδιοριζόμενων με το προσωρινό ΕΣΚ δραστηριοτήτων, το Ηνωμένο Βασίλειο γνωστοποίησε στην Επιτροπή στις 10 Νοεμβρίου 2004 τη βούλησή του να τροποποιήσει το προσωρινό ΕΣΚ ώστε να ληφθούν υπόψη τα αποτελέσματα των σχετικών εργασιών.
   Με την προσβαλλόμενη απόφαση η Επιτροπή έκρινε ότι οι τροποποιήσεις που πρότεινε το Ηνωμένο Βασίλειο στις 10 Νοεμβρίου 2004 και στις 18 Φεβρουαρίου 2005, οι οποίες συνεπάγονταν αύξηση της συνολικής ποσότητας των κατανεμόμενων δικαιωμάτων κατά 19,8 εκατομμύρια τόνους CO2, ήταν απαράδεκτες.
   Το Ηνωμένο Βασίλειο υποστηρίζει ότι η εκτίμηση της Επιτροπής περί απαραδέκτου βαρύνεται με πλάνη περί το δίκαιο και πρέπει να ακυρωθεί.
   Κατά το Ηνωμένο Βασίλειο, η προσβαλλόμενη απόφαση βαρύνεται με πλάνη περί το δίκαιο για τους εξής λόγους:
   
               —
            
            
               λαμβανομένων υπόψη των ρητών διατάξεων του ΕΣΚ, η Επιτροπή δεν είχε δικαίωμα να θεωρήσει, με την προσβαλλόμενη απόφαση, ότι το προσωρινό ΕΣΚ του Ηνωμένου Βασιλείου ήταν οριστικό.
            
         
               —
            
            
               Η Επιτροπή όφειλε να εξετάσει το συντομότερο δυνατό τις τροποποιήσεις του Ηνωμένου Βασιλείου, προκειμένου αυτό να μπορέσει να συμμορφωθεί προς τις απορρέουσες από την οδηγία υποχρεώσεις του·
            
         
               —
            
            
               Η απόφαση C(2004)2515/4 τελικό της Επιτροπής δεν μπορεί να αποκλείσει ή να περιορίσει τη συνεκτίμηση των παρατηρήσεων του κοινού, κατά το σημείο 9 του παραρτήματος ΙΙΙ και το άρθρο 11, παράγραφος 1, της οδηγίας, και ένα κράτος μέλος πρέπει να έχει τη δυνατότητα να προτείνει, κατόπιν διαβουλεύσεως με το κοινό, κάθε αναγκαία τροποποίηση·
            
         
               —
            
            
               Το άρθρο 3 της αποφάσεως C(2004)2515/4 τελικό της Επιτροπής παρέχει στο Ηνωμένο Βασίλειο τη δυνατότητα να κοινοποιεί στην Επιτροπή οποιαδήποτε τροποποίηση, περιλαμβανομένων των τροποποιήσεων που συνεπάγονται αύξηση της ποσότητας των κατανεμόμενων δικαιωμάτων.
            
         
      (1)  ΕΕ L 275 της 25.10.2003, σ. 32.